
referat fra lamu-møte torsdag 27.01.05 kl. 13.00-15.00
Tilstede: Ken Henry Hyttemoen, Kari Fjeldsaa Johansen, Per Arne Olsen og Knut Sverre Røang. Tore Vogt var tilstede som referent.

Forfall: Lise Strøm.

Servicekontoret  innledet om deres tjenster


Jan Petter Flekstad innledet om servicekontorets tjenester. Han informerte om at det inntil videre er iverksatt ekstra vekterrunde i bygget etter åpningstid, og at avdelingen dersom de ønsker det kan be om ekstra vekterrunde på kvelden, for eksempel mellom kl. 18 og 19. LAMU ønsker at en slik ekstra vekterrunde blir iverksatt så fort som mulig. Det ble informert om at nøkkelsylindre har blitt skiftet ut på inngangsdør til gymsal og dør ved servicesenter, slik at man ikke kommer inn i bygget ved hjelp av den gamle enernøkkel.

1. Godkjenning av dagsorden

Dagsorden ble godkjent. Tore Vogt meldte inn ekstra sak på fraværsstatistikk 3. kvartal 2004. Videre ble retningslinjer for HMS-samtaler og vernerunder delt ut på møtet.
2. Arbeidsgiverrepresentant i LAMU

Det ble orientert om at Ken Henry Hyttemoen midlertidig er oppnevnt som arbeidsgiverrepresentant i LAMU fram til ny avdelingsdirektør er tilsatt. Eva Ingri Groth er vara for Ken Henry Hyttemoen.

Det ble orientert om at de tillitsvalgte enda ikke har oppnevnt vara for Per Arne Olsen.

Oppfølging: Dersom tillitsvalgte snarest ikke oppnevner vara for Per Arne Olsen må konstituert avdelingsdirektør midlertidig oppnevne vara blant de faglige tilsatte.

3. Oppfølging av saker siden sist LAMU-møte

Alle saker var blitt fulgt opp med unntak av:

· Det er uavklart hvordan det går med fuktmålingen på rom x160. Oppfølging: Tore Vogt purrer på driftskontoret.
· Knut Sverre Røang tar kontakt med både IT og AV-tjenesten for å anmode om evaluering av deres tjenester.
4. LAMU melder saker
Ingen saker meldt utover de som behandles i ordinære saker på dagsorden.

5. Flytteprosessen

Det er ønskelig at studentene har representant i den lokale referansegruppen for flytteprosessen. Oppfølging: Knut Sverre Røang tar kontakt med studentrådet for at de skal oppnevnte studentrepresentant.
Det bør opprettes eget rom i classfronter for flytteprosessen, der referater fra møtene legges ut, og kanskje med et debattforum? Oppfølging: Per Arne Olsen og Tore Vogt har ansvaret for at dette rommet etableres, og for at alle tilsatte informeres om dette.
6. Oppfølging av arbeidsmiljøundersøkelsen

Plan for oppfølging av arbeidsmiljøundersøkelsen evalueres og revideres på første LAMU-møte høsten 2005.

7. Systemrevisjon

Det ble nevnt som ønskelig at oppfølgingsrapport fra systemrevisjon 2004 som ble vedtatt på junimøte i LAMU i fjor ble behandlet en gang til før vi sendte over dokumentasjon til HMS-saksbehandler og hovedverneombud på Høgskolen i Oslo. 
Avdelingen har enda ikke avholdt egne evakueringsøvelser i klasser der vi har  funksjonshemmete studenter. Vi har ikke god nok tilgang til informasjon om hvilke klasser det gjelder. Et problem er at kontoret for funksjonshemmete studenter har taushetsplikt overfor avdelingene om hvilke studenter som har spesifikke evakueringsbehov, og at studieleder ikke får informasjon fra den enkelte tilsatte. Videre ser det ut som om studielederne ikke har slike øvelser lengst framme i sin bevissthet. 

Oppfølging: Foran neste års systemrevisjon gjennomgår LAMU all dokumentasjon som oversendes HMS-saksbehandler og hovedverneombud. Tore Vogt tar opp problemstillingen i møte med kontoret for funksjonshemmete. Knut Sverre Røang tar opp problemstillingen i ledermøte. 
8. Vernerunde

Vernerunde blir 2. mars. Det sendes ut melding til alle tilsatte der de blir bedt om å melde inn spesielle avvik og behov for kartlegging av arbeidsplass. Før vernerunden gjennomgår vi oppfølging fra vernerunde i 2004. Oppfølging: Tore Vogt sender ut melding til alle tilsatte der alle får muligheten til å melde inn fysiske avvik, og eventuelle behov for spesiell kartlegging av sin arbeidsplass. Tore Vogt sender ut oversikt over vernerunden i 2004, og iverksatte oppfølgingstiltak.

9. Tydeliggjøring av mål i HMS-håndboka

Forslag fra Per Arne Olsen på mål i HMS-håndboka ble godkjent. Det ble stilt spørsmål om hvordan registrering av årsaker til sykefravær skulle foregå. LAMU ønsker at det på første møte hvert år legges fram en årsrapport over sykefraværsarbeidet ved avdelingen. Det er ønskelig at det utarbeides årshjul for HMS-arbeidet.
Oppfølging: Vedtatte mål føres inn i HMS-håndboka. På første møte i 2006 legges det fram årsrapport over sykefraværet ved avdelingen, der kjent årsak til sykefravær og iverksatte tiltak dokumenteres. Årshjul for HMS-arbeidet utarbeides til LAMU-møte 26. mai.
10. Avdelingens HMS-sider på nett

Det er ønskelig at avdelingens HMS-sider gjennomgås i forhold til vedtatte standarder for HMS-sider på AMU. Oppfølging: Per Arne Olsen og Tore Vogt tar en gjennomgang av HMS-sidene for å supplere med tilleggslinker.

11. Sykefravær 3. kvartal


LAMU tok kommentarene til sykefraværsstatistikk for 3. kvartal til etterretning. Statistikken er vanskelig å tolke, og noen tall framstår som direkte misvisende. Blant annet er vi kjent med at flere ansatte har vært sykmeldt gjennom hele 3. kvartal, men i statistikken er det oppført at 0 personer er sykmeldt utover 8 uker..
Oppfølging: Tore Vogt innlemmer spørsmål om mulige feil i statistikken i kommentarene.

12. Eventuelt

 Ingen saker ble meldt til eventuelt.










